钦定古今图书集成/历象汇编/乾象典/第006卷 > 《三无私赋》〈以平上去入为韵〉范荣
## 钦定古今图书集成/历象汇编/乾象典/第006卷 > 《三无私赋》〈以平上去入为韵〉范荣

天得一以清，地得一以宁，日月得一以明，圣人法之
以化成。无私之谓，莫之与京。三者不忒，天下和平。天
之道也，存乎至轻。潜运而三光是丽，不言而四时是
行。夏以长，春以生，亭毒之德，以无私覆。为名。地之义
也，为利至广。大流百川，细包草莽。因金风而物成熟，
遇木德乃气腾上。且无私载《坤》德，存乎《易》象。月之来，
日之往，无幽不烛，有形斯仰，其照无私，实至明而称
朗。若天地不能存之以信，则生成之理息；日月不能
存之以明，则终古之道爽。苟不朱历羲和，得其所掌，
我天子今之有是御，因无私以成心，每宵衣以达曙，
奉此三道，守而勿去。大象是执，选贤为急；昭昭为大，
与天地而相参；明明鉴下，齐日月而出入。天光发乎
幽滞，仁声振于潜蛰。《俦阳》之德，因时行而有阶；起予
者商，想兹道而无级。苟志斯道，立之斯立。当轴者斯
焉取斯，何忧乎地芥之难拾。